
ปีนี้วันไหว้พระจันทร์มาถึงไวกว่าทุกปี เพราะมันตรงกับวันที่ 27 กันยายน ไวกว่าปีที่ผ่านๆ มา ซึ่งปกติแล้วจะไม่ค่อยชอบกินขนมไหว้พระจันทร์เท่าไหร่หรอก กินได้แค่เฉพาะบางไส้เท่านั้น ยิ่งร้านไหนที่ทำไส้ออกมาแบบจีนเกินไป แบบมีเม็ดบัวอะไรแบบนั้น จะรู้สึกว่าไม่ค่อยถูกปากเท่าไหร่ 

แต่ปีนี้ได้ลองชิมขนมไหว้พระจันทร์ของร้าน “Harrods” (สาขาเอ็มควอเทียร์) ที่มีขายเป็นเซ็ทในกล่องสวยหรูสีทองผ่องอำไพ (8 ชิ้น ราคา 658 บาท) กล่องเค้าสวยมากจริงๆ เหมาะจะให้เป็นของขวัญของฝาก (นี่กินขนมหมดแล้ว ยังเก็บกล่องไว้ใช้ต่ออีก) แถมรสชาตืแต่ละอย่าง เห็นชื่อแล้วรู้สึกว่าอินเตอร์ดีนะ

ขนมไหว้พระจันทร์เค้ามี 4  รส ได้แก่ 

1.ไส้ชาแฮร์รอดส์แบล็คเคอเรนท์ อินทผาลัม - พุทราจีน << อันนี้รสชาติไม่คุ้นเคยกับการเป็นขนมไหว้พระจันทร์มากที่สุด เพราะรสชาติออกไปทางเปรี้ยวอมหวานแนวๆ ผลไม้ รสมันกลมกลืนกันไประหว่างชาแบล็คเคอเรนท์ อินทผาลัม และพุทราจีน

2. ไส้คัสตาร์ด - ไข่แดง << ไส้นี้อร่อยสุดในความรู้สึก และเป็นไส้ที่ชอบที่สุดด้วย เพราะคัสตาร์ดรสชาติหวานมัน ตัดกับรสเค็มนิดๆ ของไข่แดงไข่เค็ม เป็นรสชาติที่ลงตัวมากทีเดียว

3. ไส้ชาแฮร์รอดส์เอิร์ลเกรย์เบอร์ 42 << ไส้นี้หอมกลิ่นชาเอิร์ลเกรย์ลอยมาแต่ไกลเลยทีเดียว พอกัดเข้าไปจะได้รสชาติแบบชาเอิร์ลเกรย์หวานเบาๆ และมีกลิ่นชาอ่อนๆ กรุ่นในปาก
 
4.ไส้ทุเรียนหมอนทอง - ไข่แดง << ปกตืเวลามีขนมไหว้พระจันทร์ไส้ทุเรียนติดมาด้วย จะเป็นไส้ที่ไม่ยอมกินเลย เพราะรู้สึกว่ากลิ่นทุเรียนมันแรง แต่พอลองกินของแฮร์รอดส์ดูแล้ว คิดว่ารสชาติและกลิ่นทุเรียนไม่แรงจนเกินไป เหมาะกับคนที่ไม่ค่อยชอบขนมไหว้พระจันทร์รสทุเรียนแต่ก็อยากลองกินดู ก็จะสามารถกินได้แบบไม่รู้สึกว่ากลิ่นทุเรียนเหม็นจนเกินไป

ขนมไหว้พระจันทร์ของแฮร์รอดส์ รสชาติจะดูออกไปทางอินเตอร์อยู่สักหน่อย เหมาะกับคนที่อยากลองอะไรแปลกใหม่ และเหมาะสำหรับคนที่อยากซื้อไปเป็นของขวัญให้กับคนที่อาจไม่คุ้นเคยกับขนมไหว้พระจันทร์แบบจีนแท้ๆ ลองซื้อแบบรสชาติลูกผสมจีนฝรั่งไปให้เค้าลองดูก็ได้ ขนมทั้งดูน่ารัก น่ากิน และรสชาติยังเข้าถึงง่ายด้วย

แต่ตัวขนมเก็บไว้ได้ไม่นานนะเออ มีอายุอยู่ได้ประมาณ 7 วันในตู้เย็น ควรเก็บในตู้เย็นเท่านั้น และไม่ควรเก็บในที่ที่ชื้น เพระาเดี๋ยวขนมจะขึ้นรา

ขนมไหว้พระจันทร์ของแฮร์รอดส์มีขายถึงวันที่ 30 กันยายน  2558 นะคะ วางขายอยู่ในโซนที่ขายของพรีเมียมต่างๆ
